section_heading: Procvat (2003. — 2007.)
paragraph_text: Ništa nije moglo poremetiti momčad Tampa Baya u sezoni 2003./04., pa ni odlazak veoma učinkovitog Čeha Prospala. Umjesto njega doveden je Cory Stillman koji je, u svojoj jedinoj sezoni za Lightning u čitavoj karijeri, ostvario 80 bodova već u regularnom dijelu sezone. Ozljede su ih u potpunosti zaobišle, a samopouzdanje čitavog sastava bilo je na vrhuncu. Završili su regularni dio sezone na prvom mjestu Istoka sa 103 boda, što im je osiguravalo status nositelja tijekom čitavog doigravanja. Jedina bolja momčad čitave lige bila su „Crvena krila” Detroita. Martin St. Louis odigrao je sezonu života s prosjekom višim od boda po utakmici, Habibulin je branio izvanredno, a drugi vratar John Grahame najbolje je ocrtavao vjeru u momčadi i visoko samopouzdanje kvalitetnim izvedbama kada bi zatrebao; ako bi netko zakazao, barem jedan suigrač bio bi dvostruko motiviran za popravak.